Broj: 711-I-1004-P-308-21/23-03-24

Zagreb, 11. svibnja 2023.godine

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Matije Maurovića**, **zamjenika općinskog načelnika Općine Ližnjan do 19. svibnja 2021.godine,** pokrenutom Odlukom Povjerenstva broj: 711-I-196-P-308-21/23-02-24 od 08. srpnja 2022.godine, na 7. sjednici, održanoj 11. svibnja 2023.godine, donosi sljedeću

**ODLUKU**

1. **Utvrđuje se da je dužnosnik Matija Maurović, zamjenik općinskog načelnika Općine Ližnjan do 19. svibnja 2021. godine, počinio povredu članka 10., a u vezi sa člankom 8. i 9. ZSSI-a, jer povodom prestanka obnašanja dužnosti nije postupio po pisanom nalogu Povjerenstva i podnio pravilno i potpuni ispunjen obrazac o izvješća o imovinskom stanju dužnosnika, u roku koji je istekao 26. listopada 2021. godine.**
2. **Za povredu ZSSI-a, opisanu pod točkom I. ove izreke, dužnosniku se ne izriče sankcija, obzirom da je od prestanka obnašanja dužnosti zamjenika općinskog načelnika Općine Ližnjan prošlo više od dvanaest mjeseci.**

Obrazloženje

Povjerenstvo je na 179. sjednici, održanoj 08. srpnja 2022.godine, pokrenulo postupak za odlučivanje o sukobu interesa protiv dužnosnika Matije Maurovića, zamjenika općinskog načelnika Općine Ližnjan do 19. svibnja 2021.godine, zbog moguće povrede članka 8. i 9. ZSSI-a, koja proizlazi iz propusta da po pisanom nalogu Povjerenstva, u danom roku koji je protekao 26. listopada 2021. godine, podnese pravilno i potpuno ispunjeni obrazac izvješća o imovinskom stanju dužnosnika, povodom prestanka dužnosti zamjenika općinskog načelnika Općine Ližnjan.

Na Odluku o pokretanju postupka dužnosnik se nije očitovao.

Člankom 3. stavkom 1. točkom 39. ZSSI-a propisano je da su općinski načelnici, gradonačelnici i njihovi zamjenici dužnosnici u smislu ZSSI-a. Uvidom u Registar dužnosnika koji ustrojava i vodi Povjerenstvo, utvrđeno je da je Matija Maurović obnašao dužnost zamjenika općinskog načelnika Općine Ližnjan u mandatu od 2017.-2021.godine, odnosno do 19. svibnja 2021. godine, slijedom čega je bio obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka propisano je da su dužnosnici obvezni u roku od 30 dana po prestanku obnašanja javne dužnosti podnijeti Povjerenstvu izvješće o svojoj imovini. Dakle, dužnosnici su obvezni podnijeti izvješće u navedenom roku i po prestanku obnašanja dužnosti, neovisno o tome da li u njihovom imovinskom stanju ima promjena.

Člankom 9. stavkom 1. ZSSI-a propisano je da u izvješće iz članka 8. toga Zakona dužnosnici obvezno unose podatke o načinu stjecanja imovine i izvorima sredstava kojima je kupljena pokretna i nepokretna imovina koju je dužnosnik prema istom Zakonu dužan prijaviti.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a, pisanim putem zatražiti od dužnosnika ispunjenje obveze. Stavkom 2. istog članka propisano je da rok za ispunjenje navedene obveze ne može biti duži od 15 dana od dana primitka pisanog zahtjeva. Stavkom 3. toga članka propisano je da će Povjerenstvo, ako dužnosnik ne ispuni navedenu obvezu u danom roku, pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u Registar imovinskih kartica, nesporno je utvrđeno da imenovani dužnosnik po proteku 30 dana od prestanka mandata zamjenika općinskog načelnika Općine Ližnjan nije podnio izvješće o imovinskom stanju.

Povjerenstvo je stoga Zaključkom broj:711-I-1646-IK-1181-16/21-06-10 od 05. listopada 2021. godine naložilo dužnosniku da u roku od 15 dana od dana primitka toga Zaključka ispuni obvezu podnošenja pravilno i potpuno ispunjenog obrasca izvješća o imovinskom stanju dužnosnika. Točkom II. izreke navedenoga Zaključka dužnosnik je upozoren da ako ne ispuni obvezu podnošenja pravilno i potpuno ispunjenog izvješća o imovinskom stanju u roku od 15 dana od dana primitka Zaključka, Povjerenstvo će pokrenuti postupak zbog kršenja odredbi iz članka 8. i 9. ZSSI-a.

Uvidom u dostavnicu utvrđeno je da je imenovani dužnosnik citirani Zaključak zaprimio 11. listopada 2021.godine te je rok od 15 dana za ispunjenje obveze protekao 26. listopada 2021. godine.

Slijedom svega navedenog, Povjerenstvo je utvrdilo da je dužnosnik Matija Maurović propustio po pisanom nalogu Povjerenstva, u danom roku od 15 dana koji je protekao 26. listopada 2021.godine, podnijeti pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenika gradonačelnika Općine Ližnjan, čime je počinio povredu članka 10. ZSSI-a, u vezi s člankom 8. i 9. ZSSI-a.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da Povjerenstvo za povredu odredbi članaka 10. i 27. ZSSI-a može izreći sankcije u obliku obustave isplate dijela neto mjesečne plaće i javnog objavljivanja odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija u obliku opomene. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 265,45 eura/2.000,00 kuna do 5.308,91 eura/40.000,00 kuna, vodeći računa o težini i posljedicama povrede Zakona.

Odredbama ZSSI-a nije propisan rok u kojem je Povjerenstvo nakon prestanka obnašanja dužnosti iz članka 3. ZSSI-a ovlašteno i nadležno provoditi postupak radi utvrđivanja predstavljaju li radnje ili propusti dužnosnika povredu odredbi ZSSI-a, već su člankom 20. stavkom 3. ZSSI-a propisane obveze, zabrane i ograničenja koja obvezuju dužnosnike kako tijekom mandata, tako i u razdoblju od dvanaest mjeseci od dana prestanka obnašanja dužnosti. U konkretnom slučaju, utvrđeno je da je u trenutku donošenja ove Odluke proteklo više od dvanaest mjeseci od dana prestanka obnašanja dužnosti zamjenika općinskog načelnika Općine Ližnjan te da dužnosnik Matija Maurović više ne obnaša niti jednu drugu dužnost temeljem kojeg bi bio obveznik iz članka 3. ZSSI-a. Slijedom tako utvrđenih činjenica, Povjerenstvo smatra da u ovom slučaju nije svrhovito izricanje sankcije propisane citiranim odredbama ZSSI-a te je stoga odlučeno kao u izreci.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Matija Maurović, osobnom dostavom

2. Objava na internetskoj stranici Povjerenstva

3. Pismohrana